 इक समाचार मताबक दौं गोलमेज सम्मेलनें परैंत प्रधानमंत्री पासेआ गठित कीत्ते गेदे चार कार्यकारी गुटें दी रपोट जेहदे च जम्मू-कश्मीर दी मुक्खधारा आहलिएं राजनीतिक पार्टिएं दे नेताएं सने रिआसती थमां बाहरा दे जानकार बी शामल हे, पिछले डेढ़ ब’रें थमां केंद्रीय गृह मंत्रालय दिएं अलमारिएं धूड़ फक्का करदी ऐ।  सरकार पासेआ नियुक्त बक्ख आयोग, कमेटिआं ते कार्यदल, जिनमेंगी भारी लागत ते मेहनत कन्नै बनया जंदा ऐ, चुपचार बैई दे न।  जैदातर मामलें च इस चाल्ली दिएं इकाईएं दिएं सफारशें गी जां ते नज़रंदाज करी दित्ता जंदा ऐ ते जां फ्ही उनेंगी खुल्ले दिलै कन्नै लागू नेई कीत्ता जंदा।  एह ते मन्नेआ जाई सकदा ऐ जे निन्निआं मतिआं कमेटिआं ते आयोग होङन ओह उन्ने गै नाकाबल ते कम्मै च चिर लाने आहले हुंदे न जेकर सरकार जे ज्वलंत मुद्दें गी दबाईऐ रक्खना गै होऐतां ओहदे लेई इक कमेटी जां फ्ही आयोग दी स्थापना करिऐ सरबंधत मामले गी बसारी दित्ता जंदा ऐ।  प्रधानमंत्री पासेआ गठित कीत्ते गेदे कार्यकारी दलें दे बारे च किश इस्सै चाल्ली दा नजरिया सामनै आवा करदा ऐ।  इस मामले च जित्थें इक बक्खी रिआसती सरकार कार्यकारी गुटें दिएं सफारशें दी बदकिस्मती उप्पर अपराधिक चुप्पी साधी ऐ बैठी दी ऐ उती गै दूई बक्खी केंद्रीय गृह मंत्री नै इस बारे च बड़ी लापरवाई कन्नै गलाया ऐ जे अजे उनें एह रपोट पढ़नी ऐ।  इनें घटनाक्रमें थमां एह गल्ल साबत हुंदी ऐ जे सरकार अपने गै स्थापित कीत्ते गेदे पैनल पासेआ कीत्तिएं गेदिएं सफारशें गी लेईऐ कि्न्नी संजीदा ऐ।  त्रै ब’रे पैहल्ले प्रधानमंत्री पासेआ गठित कीत्ते गेदे पंञें कार्यकारी गुटें च सब्भने थमां महत्वपूर्ण मामला केंद्र-रिआसत ते अंतर-प्रांतीय सरबंधें दा हा जेहदी अगुआई उच्चतम न्यायालय दे सेवानिवृत्त जज करा करदे हे।  अपनी स्थापना थमां त्रै ब’रे बाद तक्कर बी एह रिआसती दी स्वायत्तता दे मामले च बी नमीं दिल्ली कोई ठोस गैंह नेईं चुक्का करदी ते एहदे पासेआ मन्नेआ गेआ हा। 